C 407/4

KOMISIJOS ĮGYVENDINIMO SPRENDIMAS

2015 m. gruodžio 4 d.

dėl Europos Parlamento ir Tarybos reglamento (ES) Nr. 1308/2013 94 straipsnio 1 dalies d punkte nurodyto bendrojo dokumento, susijusio su vyno sektoriaus produkto pavadinimu, ir nuorodos į paskelbtą to produkto specifikaciją paskelbimo Europos Sąjungos oficialiajame leidinyje

[Dons (SKVN)]

(2015/C 407/06)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 97 straipsnio 3 punktą,

kadangi:

Danija pateikė paraišką apsaugoti pavadinimą „Dons“ pagal Reglamento (ES) Nr. 1308/2013 nuostatas dėl kilmės vietos nuorodų ir geografinių nuorodų vyno sektoriuje apsaugos. Pagal to reglamento 97 straipsnio 2 dalį Komisija išnagrinėjo Danijos paraišką;

kad būtų galima pateikti prieštaravimo pareiškimą pagal Reglamento (ES) Nr. 1308/2013 98 straipsnį, Europos Sąjungos oficialiajame leidinyje turėtų būti paskelbtas to reglamento 94 straipsnio 1 dalies d punkte nurodytas bendrasis dokumentas ir nuoroda į produkto specifikaciją, paskelbtą per preliminarią nacionalinę pavadinimo „Dons“ apsaugos paraiškos nagrinėjimo procedūrą,

NUSPRENDĖ:

Vienintelis straipsnis

Reglamento (ES) Nr. 1308/2013 94 straipsnio 1 dalies d punkte nurodytas bendrasis dokumentas, susijęs su produkto pavadinimu „Dons“ (SKVN), ir nuoroda į paskelbtą to produkto specifikaciją pateikiami šio sprendimo priede.

Pagal Reglamento (ES) Nr. 1308/2013 98 straipsnį šio sprendimo paskelbimu suteikiama teisė paprieštarauti pavadinimo, nurodyto pirmoje šio straipsnio dalyje, apsaugai per du mėnesius nuo šio sprendimo paskelbimo dienos.

(1) OL L 347, 2013 12 20, p. 671.

PRIEDAS

BENDRASIS DOKUMENTAS

1. Registruojamas (-i) pavadinimas (-ai)

Dons

2. Geografinės nuorodos tipas

SKVN – saugoma kilmės vietos nuoroda

3. Vynuogių produktų kategorijos

5. Rūšinis putojantis vynas

4. Vyno (-ų) aprašymas

Analitiniai reikalavimai

Dons priimtinumo kriterijai

— obuolių rūgštingumas: < 0,3 g/l

— anglies dioksido kiekis: didesnis kaip 4 barų perteklinis slėgis, esant 20 °C

— likutinis cukraus kiekis: < 25 g/l

Organoleptiniu požiūriu rūšiniams putojantiems vynams Dons būdingas ypač gerai derantis rūgštumas. Putojantys vynai yra lengvi ir elegantiški, juose vyrauja gaivi rūgštis, atsiradusi dėl obuolių rūgšties virtimo pieno rūgštimi. Kalbant apie aromatą, galima užuosti citrusinių vaisių, žaliosios citrinos, šeivamedžio aromatus ir būdingą skrudintos duonos aromatą su ilgai juntamu rūgštumo poskoniu.

Vynas yra skaidrus, su rausvais, rožiniais ir šviesiai raudonais atspalviais bei smulkiais mažyčiais ilgai išliekančiais burbuliukais.

Bendrosios analitinės savybės Didžiausia bendra alkoholio koncentracija (tūrio %) Mažiausia faktinė alkoholio koncentracija (tūrio %) 10,0 Mažiausias bendras rūgščių kiekis 4,5 g/l, išreikštas vyno rūgšties kiekiu Didžiausias lakiųjų rūgščių kiekis (miliekvivalentais viename litre) 16,66 Didžiausias bendras sieros dioksido kiekis (miligramais viename litre) 150

5. Vyno gamybos metodai

a. Pagrindiniai vynininkystės metodai

Vynuogių spaudimas

Specifiniai vynininkystės metodai

Naudojamas spaudimo metodas, kai švelniai spaudžiama visa vynuogių kekė esant ne didesniam kaip 1,6 barų slėgiui.

Derlius, rūšiavimas ir presavimas

Auginimo metodai

Vynuogės turi būti skinamos rankomis iki joms pasiekiant fiziologinę brandą, kad būtų išlaikytas pakankamai didelis rūgšties, visų pirma obuolių rūgšties, kiekis.

Vynuogių kekės turi būti rūšiuojamos rankomis vadovaujantis specialiomis instrukcijomis.

Fermentavimas

Specifinis vynininkystės metodas

Produktas virsta putojančiu produktu po antrinės fermentacijos butelyje. Bendra cuvée alkoholio koncentracija po pirminio fermentavimo yra ne mažesnė kaip 9 %.

Prieš pradedant antrąją fermentaciją cuvée taikomas pienarūgštis rūgimas.

Gamybos proceso trukmė, įskaitant brandinimą, yra ne trumpesnė kaip devyni mėnesiai nuo fermentacijos proceso pradžios.

Fermentacija vyksta taip, kad produktas virstų putojančiu vynu; produktas turi būti paliktas bręsti ant nuosėdų buteliuose ne trumpiau kaip 180 dienų.

Po fermentacijos buteliuose produktas yra atskiriamas nuo nuosėdų nupilant.

b. Didžiausi derliai

5 000 kilogramų vynuogių viename hektare

6. Nustatytų ribų vietovė

Nustatytų ribų vietovė: Donso miestas šalia Koldingo, Danijoje; tiksliau – išilginis fliuvioglacialinio žvyro ir smėlio nuosėdų slėnis kadastrinėje Dons By, Almind apylinkėje. Dons By kadastro apylinkė, kurios plotas yra 853 ha, sklypų žemėlapiuose buvo aiškiai žymima nuo 1821 m.

Vynuogynai yra 25–60 m aukštyje, netoli jūros, apie 7 km nuo Koldingo fiordo.

7. Pagrindinės vyninių vynuogių rūšys

Zalas Perle

Cabernet Cortis

Orion

Madeleine Angevine

Solaris

Rondo

Regent

Pinot Noir

8. Nuorodos (-ų) aprašymas

Vynuogynai yra Donso miesto apylinkėse, 25–60 m aukštyje ir maždaug 7 km nuo jūros. Ši teritorija yra išilginiame fliuvioglacialinės erozijos suformuotame tunelio formos slėnyje, kuriame ištirpusių ledynų vietoje susiformavo negilūs ežerai su kalvotais šlaitais ir nederlingais viržynais ant smėlio nuosėdų.

Analitiniai parametrai skiriasi nuo būdingų klasikiniams putojantiems vynams dėl didesnio pieno rūgšties kiekio, kurį lemia šiaurinės auginimo sąlygos.

Vyno savybės, ypač jo rūgštumas, susijęs su geografinėmis vietovės sąlygomis ir specifiniu dirvožemiu, kuriam būdingas mažai maistinių medžiagų turintis nuosėdinis žvyras ir gilūs smėlio sluoksniai, esantys daug aukščiau už požeminio vandens vandeningąjį horizontą, todėl augalų šakniastiebiai yra dideli, o veislės – gana atsparios.

9. Kitos pagrindinės sąlygos

Gamybos būdas

Teisinis pagrindas

ES teisės aktai

Papildomos sąlygos tipas

Papildomos su ženklinimu susijusios nuostatos

Sąlygos aprašymas

Nuoroda į gamybos būdą: ant etiketės atitinkamai turi būti žodžiai „fermentuotas butelyje“ arba „fermentuotas butelyje naudojant tradicinį gamybos būdą“, nurodant fermentavimo ant nuosėdų laikotarpį.

Sąjungos logotipas

Teisinis pagrindas

ES teisės aktai

Papildomos sąlygos tipas

Papildomos su ženklinimu susijusios nuostatos

Sąlygos aprašymas

ES logotipas: kartu su ES simboliu ar logotipu turi būti užrašas „Saugoma kilmės vietos nuoroda“.

Vyninių vynuogių veislė

Teisinis pagrindas

ES teisės aktai

Papildomos sąlygos tipas

Papildomos su ženklinimu susijusios nuostatos

Sąlygos aprašymas

Vynuogių veislė: etiketėje turi būti nurodyta vyninių vynuogių veislė, iš kurios produktas yra pagamintas, jei naudojama tik viena veislė. Jeigu produktas yra pagamintas iš kelių vynuogių veislių, įtrauktų į produkto specifikaciją, gamintojas pasirinktinai gali etiketėje nurodyti visas veisles mažėjančia tvarka arba jų nenurodyti.

Ženklinimas nurodant derliaus metus

Teisinis pagrindas

ES teisės aktai

Papildomos sąlygos tipas

Papildomos su ženklinimu susijusios nuostatos

Sąlygos aprašymas

Derliaus metai: jei vynas pagamintas iš vieno derliaus vynuogių, etiketėje turi būti nurodyti derliaus metai. Jei vynas pagamintas iš kelių derliaus metų vynuogių, derliaus metų nurodyti nereikia.

Išpilstymas į butelius

Teisinis pagrindas

ES teisės aktai

Papildomos sąlygos tipas

Pakavimas nustatytų ribų vietovėje

Sąlygos aprašymas

Išpilstymas į butelius

Produkto specifikacijos c skirsnyje nurodyta, kad produktas turi būti auginamas, gaminamas ir į butelius išpilstomas nustatytų ribų vietovėje, nes paaiškėjo, kad tai yra būtina sąlyga specifinėms savybėms įgyti. Be to, vežant jį už tos vietovės ribų, galėtų būti paveikti tam tikri gamybos būdai, susiję su sandėliavimu, nupylimu ir brandinimu; tai pablogintų produkto kokybę, nes vyndariai nebegalėtų kontroliuoti proceso. Vietovėse, esančiose šalia vietovės, su kuria susijusi paraiška, vynas negaminamas.

Nuoroda į produkto specifikaciją

http://www.foedevarestyrelsen.dk/SiteCollectionDocuments/Kemi%20og%20foedevarekvalitet/Varestandarder-handelsnormer-kvalitet/Produktspecifikation%20Dons%20rev%20nov%202014%20(2).pdf